এদিকে এখন থেকে দুই দেশের সরকার মিলে (জিটুজি) যৌথভাবে পিপিপির মাধ্যমে প্রকল্প বাস্তবায়ন করতে পারবে। বাংলাদেশ সরকার বিশ্বের যেকোনো দেশের সরকার কিংবা তাদের মনোনীত প্রতিষ্ঠানের সঙ্গে যৌথভাবে পিপিপি প্রকল্প বাস্তবায়ন করতে পারবে। আগে এই সুযোগটি ছিল না। গত ৩০ মে প্রধানমন্ত্রী শেখ হাসিনার সভাপতিত্বে অনুষ্ঠিত পিপিপি কর্তৃপক্ষের বোর্ড অব গভর্নরসের দ্বিতীয় সভায় এই সিদ্ধান্ত হয়েছে। পিপিপি আইনে আগে এই ধারাটি ছিল না। আইনটি সংশোধন করে নতুন করে ধারাটি যুক্ত করা হয়েছে। এর ফলে জাপান, ভারত, সিঙ্গাপুরসহ বিশ্বের যেকোনো দেশের সরকারের সঙ্গে বাংলাদেশ সরকার যৌথভাবে পিপিপি প্রকল্প বাস্তবায়ন করতে পারবে। আইনের নতুন ধারায় বলা হয়েছে, ‘পিপিপি কর্তৃপক্ষ ও অন্য কোনো দেশের সরকার বা মনোনীত কোনো প্রতিষ্ঠানের মধ্যে পারস্পরিক সমঝোতা ও সহযোগিতার ভিত্তিতে সংশ্লিষ্ট দেশের সরকার কর্তৃক চিহ্নিত কোনো সরকারি বা বেসরকারি প্রতিষ্ঠানের মাধ্যমে জিটুজি পিপিপি প্রকল্প বাস্তবায়ন করা যাবে।’